b'\n_START_ARTICLE_\nSvinjski goban\n_START_SECTION_\nOpis\n_START_PARAGRAPH_\nSvinjski goban je goban iz tiste skupine gobanov, ki imajo oran\xc5\xbeno rde\xc4\x8de luknjice pod klobukom in mre\xc5\xbeico na betu. \xc5\xbdametast klobuk, ki pri odraslih primerkih dose\xc5\xbee od 8 do 20 cm je od olivnih do oran\xc5\xbeno rjavih, v\xc4\x8dasih tudi rjavo rde\xc4\x8dih odtenkov in je sprva polkro\xc5\xbeen, nato pa se zravna, a nikoli ne postane blazinast. Ko\xc5\xbeica je suha in \xc5\xbeametasta._NEWLINE_Himenij je sestavljen iz cevk, katerih luknjice so drobne, sprva oran\xc5\xbene, pri starih gobah pa bolj ali manj rde\xc4\x8de, v njih pa je 10-16 x 5-7 mikronov velik, rjavo zelenkast trosni prah mandljeve oblike. Nad cevkami je v klobukovem mesu vinsko rde\xc4\x8da \xc4\x8drta. Ob pritisku se luknjice obarvajo zelenkasto modro._NEWLINE_Bet svinjkega gobana je visok od 5 do 15 cm in ima v premeru od 2-5 cm. Sprva je bet teh gob vretenast, proti dni\xc5\xa1\xc4\x8du o\xc5\xa1iljen, nato pa postane beti\xc4\x8dast. Lahko je okrasto rumen ali oran\xc5\xbeen in proti dni\xc5\xa1\xc4\x8du rde\xc4\x8dkast. Za te gobe je zna\xc4\x8dilna podol\xc5\xbena, mo\xc4\x8dno izra\xc5\xbeena mre\xc5\xbea na betu, ki je pri mladih gobah rde\xc4\x8dkasto rjava, pozneje pa postane sivo rjave barve._NEWLINE_Meso teh gob je rumenkasto do sivkasto, na prerezu se takoj modro zeleno obarva in je prijetnega vonja in okusa. V spodnjem delu beta je meso temno rde\xc4\x8de.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nSvinjski goban raste v razli\xc4\x8dnih gozdovih, najpogosteje v travi na gozdnih obronkih, od zgodnjega poletja do pozne jeseni. Je dokaj pogosta, pogojno u\xc5\xbeitna goba. Surov ali v kombinaciji z alkoholom je \xc5\xa1kodljiv, sicer pa je to zelo okusna in uporabna goba za razli\xc4\x8dne jedi.'